WTI ปิดพุ่ง 3% แตะ 109 เหรียญ หวั่นวิกฤตยูเครน กระทบผลผลิตตึงตัว
WTI ปิดพุ่ง 3.1% แตะ 109.33 เหรียญ รับแรงวิตกเกี่ยวกับภาวะชะงักด้านอุปทานน้ำมัน ท่ามกลางความขัดแย้งระหว่างรัสเซียและยูเครน
WTI ปิดพุ่ง 3.1% แตะ 109.33 เหรียญ รับแรงวิตกเกี่ยวกับภาวะชะงักด้านอุปทานน้ำมัน ท่ามกลางความขัดแย้งระหว่างรัสเซียและยูเครน
12 มี.ค. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นในวันศุกร์ (11 มี.ค.2565) เนื่องจากนักลงทุนวิตกเกี่ยวกับภาวะชะงักงันด้านอุปทานน้ำมัน ท่ามกลางความขัดแย้งระหว่างรัสเซียและยูเครน
โดยสัญญาน้ำมันดิบ WTI ส่งมอบเดือนเม.ย. พุ่งขึ้น 3.31 ดอลลาร์ หรือ 3.1% ปิดที่ 109.33 ดอลลาร์/บาร์เรล แต่ลดลง 5.5% ในรอบสัปดาห์นี้
ขณะที่สัญญาน้ำมันดิบเบรนท์ (BRENT) ส่งมอบเดือนพ.ค. พุ่งขึ้น 3.34 ดอลลาร์ หรือ 3.1% ปิดที่ 112.67 ดอลลาร์/บาร์เรล แต่ลดลง 4.6% ในรอบสัปดาห์นี้
โดยบรรดาผู้เชี่ยวชาญคาดว่า ราคาน้ำมันจะยังคงปรับตัวขึ้นอย่างน้อยในระยะใกล้ และหลายสถาบันได้ปรับเพิ่มคาดการณ์ราคาน้ำมัน
ทั้งนี้ นักวิเคราะห์ของคอมเมิร์ซแบงก์ รีเสิร์ชคาดว่า ราคาน้ำมันดิบเบรนท์จะอยู่เหนือระดับ 100 ดอลลาร์/บาร์เรลในไตรมาส 2 โดยเพิ่มขึ้นจากการคาดการณ์ครั้งก่อนที่ระดับ 85 ดอลลาร์/บาร์เรล
“รัสเซียมีแนวโน้มผลิตน้ำมันน้อยลงอันเป็นผลจากมาตรการคว่ำบาตรของบรรดาผู้ซื้อหลายราย ซึ่งจะส่งผลให้ปริมาณน้ำมันตึงตัว”คาร์สเตน ฟริตช์ นักวิเคราะห์ด้านพลังงานของคอมเมิร์ซแบงก์ รีเสิร์ช เผย